Cincuenta anos | Teleclub de Bazar\nCincuenta anos. Esta cifra pode significar moitas cousas, mais se falamos dunha asociación ou dun Centro Cultural, estamos a falar de moitos anos de actividade. Moitos anos de actividades culturais, deportivas ou simplemente de xornadas de reunión das persoas que viviron e viven nesta prezada parroquia do noso Concello, Bazar.\nTiven a honra durante catro anos de ter responsabilidades de goberno no Concello de Castro de Rei e iso posibilitoume coñecer máis de cerca ás veciñas e veciños de Bazar. Este coñecemento desveloume os motivos polos que nunha parroquia do rural galego pode existir un movemento cultural e que este perdure tantos anos. Sabemos das dificultades de manter en funcionamento un centro como o Rey-Stolle durante tanto tempo e iso é o que vos engrandece como pobo.\nEvidentemente, sempre existen diferenzas de criterio, de parecer, pero puiden observar como nesta parroquia estas diferenzas se deixaban á beira para poder sacar adiante actividades deportivas como o torneo de tenis; culturais como os Certames Literarios, o xornal “Onte, Hoxe, Mañá”, os pregóns de Nadal –como o que tiven o pracer de protagonizar o pasado 2017– ou as moitas reunións veciñais para debater temas relevantes que afectaban á parroquia, ou simplemente para xuntarse a xantar e pasar unha xornada de lecer.\nCon estes breves parágrafos que levades lido queda clara a miña admiración polo voso dinamismo ao redor deste Centro Cultural e Social. Sempre tiven envexa, no bo sentido, evidentemente, da actividade desta parroquia. Sempre me preguntaba como era posible, e a resposta está en vós, veciñas e veciños de Bazar.\nEstou seguro de que unha das tarefas que vos podedes encomendar, e que máis gustará ás xentes do noso Concello, será que, despois de cincuenta anos de existencia deste Centro Cultural e Asociativo Rey-Stolle, sexades capaces de acumular todo o ánimo e a forza necesarios para seguir impartindo cultura na parroquia e no Concello, cando menos outros tantos anos.\nO presente deste Centro Cultural é o reflexo do que fostes no pasado, esta é a fonte da que tedes bebido e que vos ten proporcionado a sabedoría para construír unha parroquia máis accesible, agradable e acolledora. Crédeme, sodes un referente, e pídovos que non deixedes de seguir traballando polo bo nome desta parroquia.\nNada máis, coma sempre, eternamente agradecido por terme convidado a formar parte das persoas que tivemos a honra de poder escribir unhas verbas neste libro que conmemora o cincuentenario do Centro Cultural Rey-Stolle. Grazas por estes 50 anos de Cultura.


Ou vai ou non vai, pero quieto non queda - Vigo al minuto\nOu vai ou non vai, pero quieto non queda\nAuthor N. FernándezPosted on 21 mayo 2010 21 mayo 2010\nA danza tomará esta tarde (21:30 horas) o Teatro Municipal de Tui. A compañía de Quique Peón leva a escena ‘Ovay’, un solo de danza interpretado polo propio Peón acompañado polos músicos Xosé Lois Romero e Suso Vaamonde. Un espectáculo no que se relata a viaxe dun bailarín, a liberdade sen lastres, o movemento renovado e a expresión dunha inquedanza sobre a propia escena.\nA obra quere amosar a forma de expresión humana empregando un amplísimo anado de movementos tradicionais galegos que evolucionan ata chegar aos nosos días. E para iso mestúranse as frases tradicionais no marco da danza contemporánea, tentando non perder a expresividade e a sentimentalidade. A obra vai máis aló do virtuosismo do bailarín amosándonos o seu interior, fusionando instrumentos, canto, teatro e baile. Non perdas a oportunidade de disfrutar deste espectáculo e compra a túa entrada (entre 5 e 3 euros) por Internet ata as 16:30 horas ou a partir das 20 h no despacho de billetes da Área Panorámica.\nQuique Peón centrou a súa actividade na investigación etnográfica de Galicia, con especial atención á danza tradicional na teima de conversala, divulgala, dignificala e colocala no lugar que lle corresponde dentro das artes escénicas. Froito destas ideas e do seu traballo de campo son os centos de melodías e danzas que ten recuperadas e a súa longa traxectoria coma bailarín e profesor.\nEl Apóstol verá la pelea por conseguir coronarse como rey del baloncesto\nOllo, que os monicreques poden estourar\nEl alcalde afirmó hoy que está buscando una "viabilización" para prolongar el trazado y que el túnel no acabe en Elduayen\nConcédense 3.030 bolsas de comedor por un total de 1.170.000€\nSe disparan los contagios por COVID-19 en el Área de Vigo\nAumentan también los casos activos y Nigrán pasa a 'nivel 3 rojo'\nLas farmacias de Ourense empiezan a hacer este lunes los ‘test rápidos’ de coronavirus\nEl alcalde insiste en que Vitrasa no transporta más viajeros de los permitidos\nAuthor Antonio AlbaladejoPosted on 19 octubre 2020 19 octubre 2020


Outubro será un inesperado "mes medieval" coa celebración da festa de Moaña Antiqua - Metropolitano\nOutubro será un inesperado "mes medieval" coa celebración da festa de Moaña Antiqua\nÁngel Vila el 25/04/2020\nNovo adiamento en Moaña para garantir a celebración dos eventos culturais máis destacados do calendario. Tras pospoñerse o Festival Intercéltico, chega agora a quenda do adiamento de Moaña Antiqua, a festa medieval de San Martiño. O seu comité organizador vén de acordar adiar a súa quinta edición a primeira fin de semana de outubro.\nNunha reunión celebrada telemáticamente entre as entidades e asociacións organizadoras, acordouse aprazar a súa celebración para “intentar preservala no presente ano”. A organización explica que “tamén obedece a aposta decidida por manter os compromisos adquiridos coas persoas creadoras, artistas, propietarias de postos e persoal técnico implicadas na loxística e produción de Moaña AntiQua, que tanto están a sufrir as consecuencias desta crise ante a cancelación masiva de actuacións e doutros eventos”.\nEste evento xa consolidado que busca a posta en valor o patrimonio histórico-cultural e a súa difusión dende unha perspectiva lúdica e festiva celebrarase, se as autoridades sanitarias o permiten, do 2 ao 4 de outubro de 2020.\nA cita -prevista inicialmente para xuño- mestura un mercado medieval con xustas, obradoiros, exposicións, animación de rúa e actuacións na histórica contorna da igrexa de San Martiño en Moaña. A cita está organizada pola Asociación Cultural Moaña Antiqua e o Concello de Moaña en colaboración con A.V. San Martiño de Moaña, Asociación de Mulleres de Moaña, ADOC Cabaleiros de Moaña, A.C. Moañesa de Música e Danza e a Comunidade de Montes de Moaña.


Día Mundial da Muller Rural: Só o 30% son titulares de granxas - Campo Galego\nInicio / Desenvolvemento rural / Día Mundial da Muller Rural: Só o 30% son titulares de granxas\nDavid González Iglesias - 15/10/2020\n15/10/2020 12:56 p.m.\nMulleres recollendo o liño\nEste xoves 15 de outubro celébrase o Día Internacional das Mulleres Rurais #diamundialmujerrural #MujerRural #mullerrural #diamundialmullerrural para lembrar o papel crave que teñen para a sustentabilidade do medio rural e da produción de alimentos.\nAs mulleres rurais son a columna vertebral das nosas áreas rurais e, a cotío, teñen un papel multifuncional ademais de administrar as súas propias granxass ou traballar nas súas granxas familiares. As mulleres rurais tamén son nais, amas de casa e educadoras, pero a súa contribución á economía rural e a forza laboral a miúdo pásase por alto ou mesmo se invisibiliza no sector.\nO Comité de Mulleres da Copa-Cogeca, a organización que representa ás cooperativas da Unión Europea, lembra a importante fenda de xénero que existe no rural europeo, xa que na actualidade, as mulleres só representan ao redor do 30% do número total de propietarios ou administradores de granxas na UE, mentres que ao redor do 80% están clasificadas como “esposas de agricultores”.\n“Actualmente, as mulleres rurais enfrontan unha tripla ameaza; dixital, rural e de xénero. Enfróntanse a unha serie de desafíos e barreiras que impiden a súa participación activa na economía rural, tales como; acceso limitado ao financiamento, infraestrutura deficiente, fenda salarial de xénero e distribución desigual das responsabilidades do fogar e do coidado”, advirten desde a Copa-Cogeca.\nPara afrontar esta situación de desigualdade, que segue empuxando a moitas mulleres novas a abandonar o medio rural, agravando os problemas de despoboamento, desde as cooperativas demándanlle á Comisión Europea que adopte as seguintes medidas:\n1. Apoiar as iniciativas de conciliación entre o traballo e a vida persoal e mellorar a calidade e accesibilidade das instalacións e os servizos de infraestrutura, pois así mellorará a situación e o nivel de vida de quen viven en zonas rurais.\n2. Promover a diversificación e as actividades multifuncionais nas zonas rurais pode brindar oportunidades para as empresarias rurais en sectores como o agroturismo, a mercadotecnia directa ou a agricultura social, etc.\n3. As cooperativas poden desempeñar un papel fundamental no apoio ás mulleres rurais e en brindar oportunidades ás zonas rurais en termos de emprego, espírito empresarial e mellor acceso ao mercado.\n4. O acceso ao crédito segue sendo un dos maiores obstáculos para o espírito empresarial feminino que debe abordarse. As vías de financiamento destinadas ás mulleres a través da política de cohesión da UE e a investigación e innovación deben estar abertas a todas as rexións, incluídas as zonas rurais.\n5. Necesítase máis recompilación de datos e información sobre a situación económica e social das mulleres rurais para abordar mellor a desigualdade nas zonas rurais.\nDiversos actos en toda España\nA Asociación de Mulleres de Cooperativas Agro-alimentarias de España, AMCAE, celebra a súa xornada anual “Mulleres cooperativas agroalimentarias. Garantía de Sustentabilidade territorial e avance no medio rural”, que nesta ocasión desenvolverase de forma telemática o venres día 16 de outubro.\nA xornada ten por obxecto coñecer as políticas de actuación que leva a cabo o Ministerio de Agricultura, Pesca e Alimentación, MAPA, e os gobernos rexionais en favor dun desenvolvemento rural sustentable no que as mulleres teñen un papel importante que desempeñar, así como como visibilizar mulleres referentes como exemplos de liderado feminino, dentro do sector cooperativo agroalimentario.\nA inauguración correrá a cargo de Isabel Bombal, directora xeral de Desenvolvemento Rural, Innovación e Formación do MAPA, José Víctor Nogués, presidente de Cooperativas Agro-alimentarias Aragón, acompañados de Jerónima Bonafé, presidenta de AMCAE.\nAs mulleres representan o 26% da base social do cooperativas pero só un 3,6% son presidentas\nA continuación, Mª José Velilla e Antonio Aparicio presentarán o proxecto “Comunidade de Mulleres Rurais Extraordinarias”, do grupo cooperativo Oviaragón-Grupo Pastores, e un relatorio sobre liderado e emprendimiento feminino, a cargo de Lorena Ruiz, directora do Negocio Agroalimentario de Banco Santander.\nPosteriormente, levará a cabo unha mesa redonda sobre as políticas de desenvolvemento rural e experiencias de boas prácticas, nas que participan mulleres cooperativistas. O encontro será presentado e moderado pola xornalista agroalimentaria, Lourdes Zuriaga.\nTal e como destacou, Jerónima Bonafé, esta xornada enmárcase dentro as actuacións que AMCAE leva a cabo para pór en valor o traballo, a dedicación e o esforzo que desenvolven cada día todas as mulleres, agricultoras e gandeiras, socias de cooperativas. Este esforzo plasmouse en que actualmente as mulleres representan o 26% da base social das cooperativas, un 7,4% forman parte dos consellos reitores e un 3,6% son presidentas de cooperativas.\nPrograma e inscricións: https://us02web.zoom.us/meeting/register/tZcqdeyvrj4vEtNSudh0M1HhjT5IBBD1djQ0\nPrograma completo: 16oct_xornada_amcae.pdf\n“A crise provocada polo coronavirus non pode ser escusa para retroceder en dereitos das mulleres rurais”\nA Unión de Mujeres Agricultoras y Ganaderas, integrada por asociacións de mulleres de Unión de Uniones, reivindica o papel da muller rural no seu día mundial e critica como a pandemia está a provocar unha diminución de dereitos xa conquistados.\nNeste sentido, a organización pon o foco en como a crise sanitaria ha golpeado á sociedade máis vulnerable. “Neste sentido, a muller viuse maiormente afectada dado que, en moitas ocasións, o seu traballo foi o que se tivo que deixar de lado, ao ser máis precario, para poder dedicarse aos coidados da familia, tanto de maiores como dos fillos en idade escolar ou de enfermos”, subliñan.\nDoutra banda e aínda que o coronavirus marcou este ano, desde Unión de Uniones sinalan que “non hai que esquecerse que este 2020 tamén é o ano no que se está negociando a nova PAC e a muller non se pode quedar fóra”.\nNeste sentido, desde a organización pídese que a PAC conte cun enfoque de xénero que non estivo presente nas políticas agrarias anteriores. “Isto sería determinante e decisivo para miles de mulleres agricultoras europeas”, sinala Rosa Arranz, presidenta da Unión de Mujeres. “Cremos que chegou a hora de facer unha repartición máis equitativo que tivese en conta a historia de desigualdade e falta de oportunidades e dereitos que viñemos padecendo só por ser mulleres, e por iso, ter máis dificultades no acceso a terras, dereitos ou decisións”, engade.\nCiclo de xornadas sobre a muller rural\nCon motivo do Día Internacional da Muller Rural, a Confederación de Mujeres del Medio Rural (CERES) en colaboración coa área da Muller de COAG, celebran un ciclo de 12 xornadas en distintos formatos, (con presenza física coas medidas e límites por COVID + retransmisión en directo ou 100% online), entre o 15 de outubro e o 1 de novembro para reivindicar o papel das mulleres rurais na reconstrución económica e social.\nO acto central terá lugar o 16 e 17 de outubro en Pedrola (Zaragoza), nun encontro estatal de mulleres rurais semi-presencial, que se poderá seguir en directo vía streaming, e no que agricultoras e gandeiras de distintas CC.AA intercambiarán experiencias ao redor da o emprendimiento rural en tempos de pandemia. Durante o evento está confirmada a participación, entre outras, de María Eugenia Rodríguez Palop, eurodeputada e vicepresidenta da Comisión de Dereitos das Mulleres e Igualdade de Xénero e da Comisión de Agricultura e Desenvolvemento Rural, e dos representantes da Coordinadora Europea Vía Campesiña (ECVC), Ramona Dominicio e Javier Sánchez, que falarán da situación da muller rural na UE, e a Presidenta de CERES a nivel estatal, Inmaculada Idañez, que analizará o impacto do COVID no proxecto vital das mulleres que desenvolven a súa actividade no medio rural.\n“É imprescindible visibilizar a significativa contribución das mulleres ao desenvolvemento local e comunitario durante toda a pandemia e pór de relevo a ausencia das mesmas nos órganos de toma de decisións e planificación, particularmente no sector agrario”, apuntou Inmaculada Idañez, Presidenta de CERES. Neste sentido, desde COAG e CERES reclámanse medidas que incentiven o acceso das mulleres aos distintos sectores de actividade económica e aos dereitos sociais, económicos e culturais no mundo rural.\n“Aínda que nada pode avanzar se non vai acompañado dunha axeitada educación en igualdade. A conciliación non é só para as mulleres (como vimos en moitos fogares co teletraballo durante o confinamento), a corresponsabilidade ten que ser asumida por todos e todas. Mentres que as mulleres nos pobos sexamos as principais encargadas do coidado das persoas dependentes (maiores, discapacitados/as e nenos/as) non imos poder ter tempo nin para defender os nosos dereitos participando nas distintas entidades nin traballando por un soldo. Esta é a base fundamental sobre a que debemos ir traballando con todas as administracións”, sinalou a Presidenta de CERES.\nXornada de FADEMUR\nPola súa banda, a Federación de Asociaciones de Mujeres Rurales (FADEMUR) organiza hoxe unha xornada online moi ambiciosa e innovadora. “Trátase do maior encontro virtual de mulleres rurais de todo o mundo no que se espera a participación de máis de mil mulleres e que adoptará un formato televisivo en directo”, destacan desde a organización.\nÁs voces de expertas, lideresas, produtoras, entidades e proxectos locais e globais, uniranse a do presidente do Goberno de España, Pedro Sánchez, e as das ministras de Portugal e Italia, María do Céu e Teresa Bellanova, quen quixeron formar parte dun evento tan significativo polo seu impacto internacional e obxectivo fundamental: seguir avanzando cara á igualdade de xénero no medio rural en xeral e no sector agrario en particular.\nA xornada, titulada ‘As mulleres na agricultura familiar: equidade de xénero e liderado’, conta co apoio do Ministerio de Agricultura, Pesca e Alimentación\nConvocan os Premios de Excelencia á Innovación para Mulleres Rurais


A TVG descubrirá esta noite como pasaron as vacacións os membros de «Land Rober» – Galicia 24 Horas\nA TVG descubrirá esta noite como pasaron as vacacións os membros de «Land Rober»\nBy Redacción on 5 septiembre, 2017 Comentarios desactivados en A TVG descubrirá esta noite como pasaron as vacacións os membros de «Land Rober»\nA Televisión de Galicia emite o hoxe especial “Gústame o Land Rober”, un anticipo á estrea da nova temporada de “Land Rober Tunai Show”, coa que os espectadores poderán gozar a partir da próxima semana.\nNeste especial, o público descubrirá que fixeron e como pasaron as súas vacacións os membros do equipo, con Roberto Vilar e Eva Iglesias á cabeza. Ademais, o programa recordará os momentos máis divertidos e simpáticos da temporada pasada, na que superaron marcas de audiencia e contaron con convidados históricos coma o cantante de sona, Julio Iglesias, ou o presidente da Xunta de Galicia, Alberto Núñez Feijoo.\nPara ir quentando motores con vistas á vindeira temporada de «Land Rober Tunai Show», este xoves pola noite, gozaremos con «Gústame o Land Rober».\nUn xoves máis, a Televisión de Galicia aposta polo entretemento do programa “Con Amor e Compañía”, capitaneado por David Amor. Esta noite o seu patrón recibe a visita de Lucía Pérez, que encherá o estudio de gravación de moita enerxía e, como non, de música.\nLucía Pérez é unha das cantantes galegas máis queridas polo público e espectadores galegos. De sobra é coñecida por todos a súa trepidante carreira artística, pero o que David Amor intentará esta noite é descubrir algúns aspectos máis da súa vida e do seu día a día. Para tal reto, Lucía non dubidará en participar e responder a todo o que lle propoñan, coma as preguntas tipo test que lle fará o presentador. Ademais, a cantante desvelará que curiosa afección ten cando está na súa casa do Incio e, da man do seu irmán, Javier Vizcaíno, os espectadores coñecerán tamén un “supersegredo” que á convidada desta semana lle dá moita vergoña contar por aí.\nPero ademais de coñecer un chisco máis de Lucía Pérez, o programa non quere desaproveitar a súa presenza e por iso tamén deleitará os espectadores coas súa calidade interpretativa. Serán dúas actuacións moi especiais: por un lado, cantará xunto a seu irmán e, por outro, atreverase cunha nova proposta para o público.\nE como o programa de hoxe vai de música, “O Cuñao” presentará o grupo “Os Deteriorados”, dous amigos que acaban de xubilarse pero que queren que a súa vida siga en activo. Por iso decidiron ter un grupo de música ademais de abrir outras propostas e actividades para que, como eles din, sexa un envellecemento activo.\nPor último, o programa completarase co monólogo de David Amor sobre o Festival de Eurovisión, a reportaxe da bolseira Branca e as intervencións do veciño de estudio “O Deitado”, que cada vez se pon máis esixente.\nOs reporteiros de “A Revista” hoxe estarán en Parada de Sil, Ourense, onde os catro nacementos previstos para este ano supoñen un “baby boom”, xa que non se rexistraron tantos nenos xuntos desde hai tres lustros. En xuño veu ao mundo o primeiro, o segundo chegará nuns días e o terceiro e o cuarto en outubro e novembro. Parada de Sil rexistrou sete nacementos na última década, o peor dato de todos os municipios galegos e nese mesmo período, faleceron 150 persoas, polo que a chegada destes catro bebés supón una mellora demográfica moi importante nunha poboación que rolda os seiscentos habitantes. As cámaras do programa tamén asistirán á Romaría da Virxe da Franqueira, na Cañiza, na que, tras acabar a celebración da eucaristía, lévase a cabo unha procesión que vai acompañada por un grupo de oito danzantes, catro homes e catro mulleres, despois ten lugar a representación da loita entre os mouros e os cristiáns.\nNo estudio de gravación estará Elba Pedrosa, consultora e formadora en creatividade e comunicación, para dar algúns consellos sobre como levar a volta á rutina dunha maneira máis creativa e poder comezar con máis forza. Ademais, o presentador Sevi Martínez conversará cos colaboradores Carlos Verdugo e Moncho Lemos.\nMINUTADO do 07/09/2017 da TELEVISIÓN DE GALICIA\nPresentan Ana Pérez e Francisco L. Iglesias, coa información deportiva a cargo de Terio Carrera. Inclúe o espazo “O Faladoiro”, hoxe cos xornalistas Roi Rodríguez, Juan Capeáns e Domingos Sampedro e co escritor Francisco Castro.\nREPORTAXES “VIVIR AQUÍ” “Faro de Estaca de Bares”\nA COCIÑA DE ANDRÉ “Guiso de garavanzos con costela de porco e cabaza”\nO FARO Cap. 250\nSerie. Diego está a piques de saír do hospital e Lucía e Ricardo están moi contentos, xa que por fin poden volver á súa vida e ser felices. Nos Samáns, a construción do complexo vése seriamente afectada por un imprevisto e Víctor podería perder todo o seu patrimonio. Lidia distánciase de Gonzalo, xa non pode confiar nel, sobre todo, despois de descubrir que tiña un segundo móbil. Patri segue moi preocupada por Hugo, mentres Víctor quere que sigan co seu plan de pasar a fin de semana xuntos. Rosa revela un segredo moi importante: a identidade do pai de Iván.\nPresenta Sevi Martínez. Inclúe “Adiantos Informativos”.\nPresenta Raquel Domínguez. Carlos Macía encárgase da información deportiva.\nSOPA DE FESTA (Rep.)\nGALEGOS NO MUNDO “Panamá”\nUnha ollada á realidade de todas aquelas persoas que un día emprenderon unha vida nova noutro país e que agora achegan as súas vivencias desde as cidades máis afastadas e os lugares máis insospeitados, amosados en primeira persoa por galegos singulares.\nESCOBA ! Cap. 50: “O que se pica”\nComedia de situación que ten como protagonistas únicas cinco mulleres: Rosa Álvarez, Elina Luaces, Teté Delgado, Mela Casal e Dorotea Bárcena.\nLuís mete a pata ao dicirlle a Amparo que Antonia vai dicindo por aí que non ten un can. Cando Marina chega ao local xa están as dúas alporizadas e acaba discutindo con ambas.\nMenos mal que está Carlota para axudalas aplicando os seus coñecementos de psicoloxía. Todas lle queren contar os seus problemas, así que está a pensar en abrir o salón de peiteados como un “psicosalón de peiteados”. O único problema é que as rapazas son demasiado teimudas para facerlle caso.\nPEZAS ERA VISTO “Kevin antisistema”\nERA VISTO! Cap. 59\nInspirada en historias e personaxes do universo rural galego. Un pai de familia, Moncho; a súa muller, Elvira; o fillo adolescente, Kevin; o xefe despótico, Anselmo; e os amigos bardallas, Lino o carteiro e Puskas, o dono do bar.\nPresentan Tati Moyano e Alfonso Hermida. Miguel Gallego encárgase da información deportiva.\nGÚSTAME LAND ROBER\nA Televisión de Galicia emite hoxe un anticipo á estrea da nova temporada de “Land Róber Tunai Show”, coa que os espectadores poderán gozar a partir da próxima semana.\nNeste especial, o público descubrirá que fixeron e cómo pasaron as súas vacacións os membros do equipo, con Roberto Vilar e Eva Iglesias á cabeza. Ademais, o programa recordará os momentos máis divertidos e simpáticos da temporada pasada.\nLate night presentado por David Amor. O programa recibe hoxe a visita de Lucía Pérez, que encherá o estudio de gravación de moita enerxía e, como non, de música. David Amor intentará descubrir algúns aspectos máis da súa vida e do seu día a día.\nESPECIAL TAC “Todos os días son unha segunda oportunidade. Chega TAC”\nA Televisión de Galicia adiántase hoxe á emisión da nova serie “TAC”, continuación da ficción “Urxencia Cero”. O especial “Todos os días son unha segunda oportunidade. Chega TAC!” achegaralles aos espectadores as complicadas e intensas vidas persoais dos membros do equipo médico do hospital Francisco Balmis.\nCON AMOR E COMPAÑÍA (Rep.)\nREPORTAXES “VIVIR AQUÍ” “Café libros” – “Variedades de café”\nA TVG descubrirá esta noite como pasaron as vacacións os membros de «Land Rober» added by Redacción on 5 septiembre, 2017


O Festival de Cans terá un día máis na súa vindeira edición e lanza unha oferta de entradas - Vigoe.es\nO certame celebrará a súa XVII edición entre o 19 e o 23 de maio de 2020, pasando de catro a cinco días\n28 Noviembre 2019\tpor Redacción\nO festival xa ten datas para a súa vindeira edición.\nO Festival de Cans sumará un día máis de programación na súa XVII edición que se celebrará nesta aldea de O Porriño do 19 ó 23 de maio de 2020. Deste xeito, o certame arrancará un día antes do previsto, para estenderse durante cinco días, fronte ós catro que viña tendo ata agora, e rematar no penúltimo sábado de maio, habitual Día Grande do evento. A organización tomou esta decisión ante a gran cantidade de contidos de calidade que se prevén, moitos dos cales se irán desvelando nas vindeiras semanas.\nO festival anuncia as datas da que será a súa XVII edición coincidindo coa súa presenza en Culturgal, a gran feira das industrias culturais de Galicia, que se celebra esta fin de semana en Pontevedra, do venres 29 de novembro ata o domingo 1 de decembro. Cans terá un posto en Culturgal, e con este motivo lanzará unha oferta inicial de venda de entradas a un prezo moito máis baixo do habitual. Por só 15 euros poderá reservarse un pack de entrada, camiseta, catálogo do festival, chapa numerada e unha novidosa bolsa de tela que se venderá en exclusiva en Culturgal.\nO prezo final deste paquete nos días do festival será de 33 euros, pero esta oferta de lanzamento a 15 euros limitarase só a 50 packs que só poderán reservarse no posto do Festival de Cans no Culturgal. Unha vez rematada esta oferta irán subindo de prezo ata o comezo do festival.\nÉ a primeira vez na historia do festival que se lanza unha oferta de promoción de entradas destas características, coa finalidade de poder agasallar polo Nadal a reserva das entradas de Cans. É unha petición que a organización accederá a poñer en práctica despois de que moitas e moitos seguidores do certame tiñan transmitido como suxestión esta idea de activar un tramo de venda anticipada antes das festas.


A UME volverá despregarse na base da Brilat no marco da loita contra os incendios - Pontevedra Viva\nDespregamento da UME para apoiar as tarefas de extinción do incendio de Cotobade\nVenres 9 de Xuño, 2017 ás 19:33 do Venres 9 de Xuño, 2017\nA Unidade Militar de Emerxencias (UME) confirmou este venres que contará para esta campaña cun total de 1.400 militares en loita directa contra incendios forestais en toda España e facilitou detalles de como será este despregamento. En Pontevedra haberá, de novo, un asentamento na base General Morillo da Brilat Galicia VI en Figueirido.\nSegundo informou a UME a través dun comunicado, o despregamento farase coa finalidade de apoiar ás autoridades competentes na resolución dunha situación de emerxencia producida por incendios forestais e supón o despregamento de cinco batallóns articulados en 28 seccións de intervención.\nEn Pontevedra estará despregado un deses cinco batallóns, cun asentamento que facilitará o movemento rápido de persoal e medios en caso de incendios próximos. Desta forma, a unidade especializada afiánzase no seu compromiso de poder intervir en todo o territorio nacional en menos de catro horas desde que se autorizou a súa presenza.\nAdemais, a UME dispoñerá dos apoios loxísticos e operativos necesarios para as intervencións, encadrados tanto nos diferentes Batallóns de intervención como no Rexemento de Apoio e Intervención en Emerxencias, o que elevará a 3.000 o número de efectivos involucrados, tanto en ataque directo ao lume como nas labores de apoio.\nAo longo das últimas semanas, todas as unidades da UME realizaron, nas súas respectivas áreas de responsabilidade, os denominados Exercicios Beta LCIF, dunha semana de duración, onde se puxeron en práctica, ao mesmo tempo, procedementos avanzados especialmente orientados á Loita Contra Incendios Forestais (LCIF) e de coordinación xunto aos servizos de extinción de distintas comunidades autónomas, deputacións e localidades.\nPara esta campaña, a UME volverá contar coa Unidade Aeronave, consolidando así o seu emprego tras tres campañas actuando. Ten posibilidade de actuación nocturna, de modo que constitúe unha capacidade singular na loita contra incendios, inexistente noutras organizacións.\nCon este unidade especializada, a UME pretende achegar maior capacidade en situacións nas que haxa que conter o avance do lume en terreos sen acceso para as autobombas, protexer infraestruturas ou puntos sensibles, dar oportunidade na extinción de recursos operativos máis lentos, apoiar manobras con lume desde unha liña de control ou en focos incipientes de pouca intensidade ou zonas de difícil acceso.\nA campaña contra o lume amplía vixilancia e introduce máis drons


Categorías - Narrativa - Aquel neno\nAquel neno leva dentro o neno que foi Xosé Neira Vilas. Sabe o autor que o seu carácter, o seu xeito de ser vén de aquel neno, do ámbito familiar e social que lle cadrou en sorte, e dos primeiros pasos que o seguiron; e que a súa vida de adulto é, queira ou non, a suma de traballos, friaxes, medos, fames e carencias da vida dun neno pobre dunha aldea galega dos anos 30 e 40 do século que se nos foi, como se foi o cativo, caneando polo camiño do tempo. Pero este neno do libro é tamén todos os nenos e nenas veciños seus, e os de centos de parroquias dos arredores, e os de toda Galicia, e máis alá de Galicia. Son milleiros, pois Aquel neno non é só unha memoria persoal. Como dicía o poeta José Hierro: “Cando falo de min estou falando tamén dos demais”.


Jorge Suárez, alcalde de Ferrol | Entrevistas aos persoeiros de actualidade | CRTVG\n19/09/2017 - 08:19 h\nO alcalde de Ferrol pídelles colaboración aos grupos municipais para poder consensuar os orzamentos do ano que vén. Nunha entrevista nos Almorzos do 'Galicia por diante', Jorge Suárez dixo que as contas se van presentar nas semanas próximas e demanda altura de miras a todos os partidos en beneficio da cidade.\nConsidera Suárez que a nova etapa de Pedro Sánchez no PSOE debería facer máis doado chegar a acordos entre as forzas de esquerda, tanto "a nivel de país como de cidade". Sobre o PP considera que "está nun impasse ata que chegue un candidato solvente á cidade" tras a marcha de Rey Varela á consellería.\nSobre a necesidade de colaboración política, destacou Suárez que foi a que fixo posible o acordo entre a Xunta e o Concello para rematar o saneamento da ría ferrolá con fondos europeos. O rexedor avaliaba positivamente a sinatura do acordo, que destinará 7 millóns de euros ás actuacións previstas na ensenada da Malata e salienta que "unicamente quedarían pendentes determinadas zonas do rural para ter un saneamento completo da cidade".\nO alcalde aproveitou unha vez máis para reivindicar o investimento en infraestruturas ferroviarias na comarca, lembrando que un ferrolán que queira ir á Coruña en tren tarda unha hora e media en facer os 50 quilómetros de percorrido.\nInterrogado sobre o futuro de En Marea, Suárez fai autocrítica apuntando que "nun ambiente hostil, non o fixemos todo o ben que a xente agardaba de nós", pero considera que "é punta de lanza dun proceso que chegou para quedar".\nTamén expresou o rexedor, funcionario de Xustiza, a súa impresión sobre a actuación do Goberno central ante o proceso soberanista. Considera que ningún proceso electoral, "regular ou irregular", pode ser freado "a través da violencia institucional". Cre que a investigación de alcaldes e a incautación de papeletas son actuacións "ata ridículas" e advirte que "non estamos reflexionando sobre as consecuencias do que está a pasar".


moscas de trasancos: 06/04/13\nXuvia campeona na Liga de Clubes de mosca\nO equipo de pesca a mosca da “Sociedade de Caza e Pesca de Xuvia” constituído por Rafael Bellas, Vicente Pico, José Manuel Baldonedo e Alberto Mera, proclamou-se campeón galego o pasado domingo en Coristanco.\nReseñar tamén o 7º posto conseguido pola outro equipo que presentou esta sociedade.\nEngadir que aparte do ''orgullo y satisfacción'' que me produce como presidente de Xuvia ter presentado a este equipo de fenómenos, debo engadir que puxen o meu grao de area. Así, na semana pasada, estiven de coach con Papito e eiquí están os resultados. Para non extenderme e mentres se está a homologar o sistema de adestramento direivos que se basea no uso intensivo de desbrozadora nas ribeiras do Xuvia. As probas son que ultimamente Papito estaba a floxear, e eilo tendes ¡¡¡\nPublicado por eloi saavedra en 7:49


O PP defende que a Deputación aumente o investimento e mellore o Plan Único en 2018 - Terrachaxa.com\nO PP defende que a Deputación aumente o investimento e mellore o Plan Único en 2018\nO Grupo Provincial do Partido Popular apoia que a Deputación aumente o investimento e mellore o Plan Único en 2018, pois a Xunta leva dende 2010 cunha iniciativa semellante que respecta a autonomía local. Deste xeito, os populares votaron a favor da moción presentada polo Bloque Nacionalista Galego, pois os Concellos da provincia puideron acollerse a esta iniciativa grazas, precisamente, ás intensas negociacións levadas a cabo por esta formación política.\nE é que a demanda de impulsar un Plan destas características era unha vella do PP, cuxo Grupo Provincial trasladou aos dirixentes da Deputación en diversas ocasións e en distintas sesións plenarias, e que foi posible grazas a un Goberno en minoría no organismo provincial.\nCon todo, a voceira popular, Elena Candia, botou en falla que non se precisase ao detalle na proposta e no debate en que se traduce este aumento e mellora do Plan, co fin de que as entidades locais coñezan de que cantidade van a dispoñer para priorizar os investimentos. A este respecto, indicou que, previamente, se debeu convocar unha Xunta de Voceiros para tratar e abordar cuestións tan determinantes como se o límite que van percibir os Concello vai seguir fixando nos 500.000 euros.\nA popular lamentou, deste xeito, esta imprecisión na proposta, pois, por exemplo, “si que sabemos que a Xunta de Galicia incrementa, a través do Fondo Local, a súa partida nun 3,4%, situándose así como unha das tres Comunidades de España que fai este tipo de aportación directa ao Concellos”; un fondo que permite, remarcou, que as entidades locais perciban máis do que reciben co Plan Único da Deputación, pois só para Lugo, a través desta iniciativa autonómica, a achega supera os 2 millóns de euros.\nA este respecto, a voceira do PP cuestionou que o Goberno provincial aínda non trouxese a Pleno o documento de Orzamentos do vindeiro ano, cando foi a propia de deputada de Economía a que anunciou a previsión de sometelo a Pleno antes de que rematase ao ano. Neste senso, Elena Candia defendeu que “as Deputacións teñen que ter un proxecto político e de prioridades para a provincia, e para elo teñen que se capaces de materializado no Presuposto”, sinalou.\nContinuación do Paseo do Rato\nOs populares tamén apoiaron que se continúe o Paseo do Rato ata a Campiña e ata o nacemento do propio río. Así o trasladou Carlos Armesto, quen subliñou que esta moción coincide con outra presentada no Concello en 2015 polo Partido Popular.\nNeste senso, indicou que se manterán vixiantes de que este acordo se cumpra, lamentando ao mesmo tempo que non sexa a entidade local a que lidere esta iniciativa. “Eu non concibo que no meu Concello se plantexase algo así e non ser nós os que o capitaneásemos e reclamásemos o apoio das institucións, pero o certo é que pouco se pode esperar, cando nin tan sequera fan un mantemento axeitado do mobiliario e de espazos públicos, tal e como publican a menudo os medios de comunicación”.\nA este respecto, cuestionou a xestión do Goberno local, quen está a demostrar certo desentendemento neste eido. Proba delo, criticou Armesto, é que “vimos a alcaldesa que ía facer un proxecto europeo e a día de hoxe non sabemos nada, a pesares de ser aprobado en novembro de 2015”. E é que, engadiu, “cando hai vontade de servir aos veciños e de que esa Reserva da Biosfera siga sendo o pulmón verde, hai que poñerse a traballar”.\nFronte a esta inoperancia por parte da entidade local luguesa, Armesto puxo en valor que foron os alcaldes do Partido Popular os que “deseñaron unha gran masa verde, que hoxe é ese pulmón natural e medioambiental e que fai que Lugo sexa diferente”. O popular referiuse así aos mandatos de Tomás Notario Vacas e de Joaquín García Díez no Concello de Lugo.\nEtiquetas 2018Plan ÚnicoPP\nAnterior O SLG aplaude a bonificación do IBI para as explotacións agrarias vilalbesas\nSeguinte A Garda Civil evita o intento de suicidio dun home en Baamonde


A XUNTA DESTINOU 9,6 MILLÓNS DE EUROS A APOIAR, DINAMIZAR E MODERNIZAR O COMERCIO NA ÁREA DE VIGO - PP de Vigo\nA XUNTA DESTINOU 9,6 MILLÓNS DE EUROS A APOIAR, DINAMIZAR E MODERNIZAR O COMERCIO NA ÁREA DE VIGO\nMarta Fernández-Tapias mantivo este martes unha xuntanza coa directiva da Federación de Comercio de Pontevedra para coñecer as súas peticións\n“Facemos cidade a través do comercio, con plans de rescate cando os necesitaron e novas axudas para crecer, somos a única administración que fai achegas”, destacou\nA delegada territorial da Xunta en Vigo, Marta Fernández-Tapias, mantivo este martes unha xuntanza coa directiva da Federación de Comercio de Pontevedra na sede da Confederación de Empresarios (CEP). A representante autonómica escoitou as peticións dos representantes do comercio e lembrou que as achegas realizadas pola Xunta durante os tres últimos anos na área de Vigo superaron os 9,6 millóns de euros.\n“Somos a única administración que concedeu axudas, estivemos xunto a eles nos peores momentos e seguiremos ao seu carón para que sigan crecendo”, sinalou tras reunirse con Iván Iglesias, presidenta da Federación de Comercio de Pontevedra; Rubén Pérez, secretario, e Rosa Vello, vogal.\nSegundo explicou Fernández-Tapias, as achegas da Xunta de Galicia a través dos catro plans de rescate postos en marcha a raíz da pandemia sumaron un total de 5,6 millóns en 597 solicitudes. Tamén sinalou que 630 establecementos da área adheríronse ao Bono Comercio cun capital mobilizado de 3,1 millóns de euros.\nAdemais, en canto ás axudas en 2021 atópanse 292.843 euros para dinamización en centros comerciais e prazas de abastos e outros 109.221 para revitalizar o comercio de proximidade e incentivar o consumo a través do tícket de dinamización. Pola súa banda, a subvencións para implantar a estratexia dixital e modernizar o sector chegaron a un importe de 482.697 euros e as destinadas a artesanía galega foron outros 3.400.\n“Facemos cidade a través do comercio, con plans de rescate cando máis os necesitaron e con novas liñas de axuda que xa están en marcha”, destacou a delegada da Xunta. Así, a representante autonómica informoulles das tres convocatorias que aínda están abertas.\nTrátase das subvencións para a transformación dixital e modernización do sector comercial e artesanal, dotadas con 6 millóns de euros e o prazo de solicitude aberta ata o 23 de xuño. Tamén o programa de axudas para o fomento da comercialización da artesanía de Galicia, con 265.000 euros e prazo ata o 13 de xuño e, por último, as subvencións para proxectos de mellora enerxética, dirixido a autónomos e pemes con actividades de comercio, hostalería, artístico-recreativas e outro servizos (Bono Enerxía Peme), con 2 millóns de euros e un prazo de presentación aberto ata o 14 de xullo.\nPP de Vigo2022-06-07T18:02:38+02:007 junio, 2022|Xunta de Galicia|


Presentación electrónica do modelo 611 - Axencia Tributaria\nAxuda técnica - Modelo 611\nPresentación electrónica do modelo 611\nA presentación do modelo 611 mediante ficheiro realizarase mediante TGVI online.Esta nova vía de presentación estará dispoñible para ficheiros voluminosos, aínda que se permitirá a presentación de ficheiros con calquera número de rexistros.\nMediante esta opción, se o ficheiro contén rexistros correctos xunto a outros erróneos, pode presentar parcialmente os rexistros correctos e descargar os rexistros erróneos, ademais do motivo do erro nun ficheiro txt para posteriormente, unha vez emendados os erros, envialos mediante declaracións complementarias.\nRecomendámoslle depurar, previamente á presentación da declaración, o censo dos seus declarados mediante o servizo de Identificación fiscal para evitar erros de identificación.Este servizo encóntrase no banner da campaña "Declaracións Informativas 2019" da páxina de inicio.\nPara a presentación electrónica do "Modelo 611.Declaración informativa.Pagamentos en metálico do imposto que grava os documentos negociados por Entidades Colaboradoras.Declaración Resumo Anual", acceda a Sede Electrónica, "Trámites destacados", "Presentar e consultar declaracións", "Modelo 611", "Presentación 2019".\nO acceso ao trámite require identificarse con certificado electrónico ou do declarante.Tamén pode identificarse unha persoa ou entidade autorizada a realizar presentacións en nome de terceiros:colaborador social (só con certificado electrónico) ou apoderado.Seleccione o seu certificado e pulse "Aceptar".\nSerá necesario dispoñer dun ficheiro coa declaración que vai transmitir, cos datos axustados ao deseño de rexistro publicado.\nCumpra os datos requiridos na ventá inicial.\nMediante o botón "Recuperar" mostrarase a información do último ficheiro validado para este NIF, exercicio e período.Para enviar un novo arquivo pulse "Ler ficheiro" e, a continuación, "Examinar", para seleccionar o arquivo.\nVerifique que os datos identificativos do declarante, o modelo e o exercicio son correctos e faga clic en "Validar" para transmitir o ficheiro.\nSe a validación é correcta, poderá realizar a presentación e obter o xustificante correspondente.Se se detectan erros incluirase a desagregación dos rexistros correctos e erróneos e estarán dispoñibles as opcións "Presentar rexistros correctos", "Descargar rexistros erróneos" y "Descargar mensaxes de erro".\nSeleccione esta opción para presentar unicamente os rexistros correctos.Na seguinte ventá marque "Conforme" e pulse "Asinar e enviar".\nObterá o recibo de presentación só cos rexistros correctos presentados nun PDF incrustado, que poderá gardar e imprimir.O documento contén a información da presentación:número de entrada de rexistro, Código Seguro de Verificación, número de xustificante, día e hora de presentación e datos do presentador.\nFaga clic en "Descargar rexistros erróneos" e poderá abrir ou gardar o ficheiro no seu equipo.\n611 informativa presentar presentación


Concello de Lugo | O Alcalde visitou o curso de carpintería de madeira do Plan Urban no que participan once persoas con dificultades de acceso ó mercado laboral\nO Presidente da Fundación Laboral da Construción destaca a importancia da formación nun sector con saídas laborais\nO Alcalde de Lugo, José López Orozco, acompañado polo Presidente da Fundación Laboral da Construción, Hipólito Trinidad, e a Concelleira de Economía e Emprego, Sonia Méndez, visitou hoxe un curso de carpintería de madeira dirixido a persoas con dificultades de acceso ó mercado laboral.\nO Alcalde salientou a importancia de iniciativas coma esta que “facilitan a incorporación ó mercado laboral” e destacou que son once alumnos, tres mulleres e oito homes que “están a recibir formación nun sector moi importante na nosa provincia como é o da madeira”.\nLópez Orozco explicou tamén que se trata dun curso “organizado polo Plan Urban, que financian a Unión Europea, a Deputación e o Concello que se imparte na Fundación Laboral da Construción desde o mes de novembro ata marzo”.\nPola súa parte, o Presidente da Fundación Laboral da Construción asegurou que “este é dun dos mellores cursos que se poden facer neste momento porque a formación en carpintería da madeira ten saídas laborais”.\nHipólito Trinidad explicou que “a carpintería de madeira estase a usar cada vez máis tanto na rehabilitación como en vivendas novas e hai falta de profesionais neste sector”.\nOs alumnos participantes neste curso cobran unha beca de asistencia por importe de case 400 euros.\nTrátase dun curso moi práctico no que os alumnos aprenden a montar portas e ventás no taller, tamén deseñaron 10 modelos de caixas para comercializar produtos autóctonos e a partir da vindeira semana farán prácticas na rehabilitación de elementos de madeira do vello cárcere. Concretamente, van restaurar dúas portas das celdas do cárcere, tamén farán tres portas novas que son necesarias para substituír as que había e recuperar varias celosías dos oratorios. Esta aprendizaxe seralles de utilidade para acceder a un posto de traballo, sobre todo tendo en conta que son labores dos que terá que facer a empresa construtora á que se lle adxudique a rehabilitación do edificio.\nO curso consta de 510 horas de formación no oficio, 28 horas de prevención en riscos laborais e 2 horas de formación ambiental.


Portal:Países Baixos - Wikipedia, a enciclopedia libre\nOs Países Baixos (en neerlandés: Nederland) é un dos países constituíntes do Reino dos Países Baixos que abrangue a súa parte europea e os municipios especiais de Bonaire, Saba e San Eustaquio. Localizado no noroeste de Europa, limita ó norte e ó oeste co mar do Norte, ó leste con Alemaña e ó sur con Bélxica. Aínda que Holanda é en orixe o nome de dúas das súas provincias, Holanda Setentrional e Holanda Meridional, nalgunhas linguas como é o caso do galego pasou a ser a forma usual de se referir a todo o país, en holandés pola contra Holland só se usa para se referir a esas dúas provincias.\nO país é un dos máis densamente poboados do mundo, e tamén está entre os de altitude media máis baixa (un cuarto do seu territorio está baixo o nivel do mar, a quen foi gañado mediante a construción de diques). Os neerlandeses son coñecidos polos seus diques, os seus tulipáns, os seus muíños e a súa tolerancia social. As políticas liberais que rexen a súa actuación son frecuentemente mencionadas e usadas como exemplos nos demais países.\nPoliticamente o reino dos Países Baixos é unha monarquía constitucional e membro da Unión Europea. Ámsterdan é a capital constitucional e onde está a residencia oficial da raíña. A se do goberno e a residencia habitual da raíña, as embaixadas e o Tribunal Internacional de Xustiza teñen a súa sede na Haia.\nA tulipomanía foi un período de euforia especulativa que se produciu nos Países Baixos no século XVII, que deu lugar á primeira burbulla económica coñecida. Os tupipáns foron introducidos nos Países Baixos no século XVII. As súas flores eran moi apreciadas pola súa beleza, e pasaron a ser moi buscadas, o que favoreceu un aumento do seu prezo. Co paso dos anos, estes prezos aumentaron cada vez máis rápico, convertendo o comercio de bulbos de tulipáns un negocio bastante lucrativo. Persoas de todas as clases vendían propiedades para investir en tulipáns, e a mediados da década de 1630 xurdiron contratos de futuros para negociar os bulbos antes mesmo da colleita. En 1637, debido a diversos factores, houbo unha perda de confianza en tales títulos, levando a moitos a unha carreira para o rescate dos seus investimentos. Como consecuencia os prezos caeron subitamente, e innumerables negociantes quebraron.\nO relato destes acontecementos debémosllo ao xornalista escocés Charles Mackay, que o reflectiu no seu libro Memorias de extraordinarias ilusións e da tolemia das multitudes (1841).\nÁmsterdam ou Ámsterdan (en neerlandés: Amsterdam, [ˌɑmstərˈdɑm] (AFI), escoitar) é a capital e cidade máis grande dos Países Baixos, situada na provincia de Holanda Setentrional no leste do país. A cidade ten unha poboación de 760.000, un millón e medio se contamos a súa área metropolitana. Ademais a cidade forma parte do Randstad (xunto coas cidades de Rotterdam e A Haia), a sexta das conurbanizacións máis grandes de Europa, cunha poboación de ao redor de 6,7 millóns de habitantes.\nO seu nome deriva de Amstel Dam, indicativo da orixe da cidade: unha presa (dam) no río Amstel, que se atopaba no que hoxe é a praza do Dam. Asentada como unha pequena aldea de pescadores no século XII, Ámsterdan chegou a ser un dos portos máis importantes do mundo no século XVII, durante a Idade de Ouro Neerlandesa, como resultado dos seus innovadores desenvolvementos no campo do comercio. O centro histórico da cidade foi construído en gran parte durante esta época, e é hoxe en día un dos centros históricos máis grandes de Europa. Naquela época construíronse unha serie de canles semicirculares ao redor do casco antigo xa existente da cidade. É coñecida coloquialmente como a "Venecia do norte".\nA cidade é a capital financeira e cultural dos Países Baixos. Moitas das máis grandes institucións neerlandesas teñen aquí a súa sede, estando entre elas 7 das 500 compañías máis importantes do mundo, como Philips ou ING. As súas históricas canles, o Rijksmuseum, o museo Van Gogh, a casa de Anne Frank, o seu barrio roxo e os seus numerosos cofee-shops, son as principais atraccións de Ámsterdan, que atraen a 4,2 millóns de turistas cada ano.\nQueres atopar artigos relacionados cos Países Baixos? Proba buscando nas seguintes categorías:\n▼ Países Baixos\n► Cultura dos Países Baixos\n► Demografía dos Países Baixos\n► Deporte nos Países Baixos\n► Economía dos Países Baixos\n► Historia dos Países Baixos\n► Personalidades dos Países Baixos\n► Patrimonio da Humanidade nos Países Baixos\n► Pobo neerlandés\n► Política dos Países Baixos\n► Relixión nos Países Baixos\n► Símbolos dos Países Baixos\n► Temática militar nos Países Baixos\n► Xeografía dos Países Baixos\n► Portal:Países Baixos\nVincent Willem van Gogh, nado en Zundert o 30 de marzo de 1853 e finado en Auvers-sur-Oise o 29 de xullo de 1890, foi un pintor neerlandés e figura destacada do posimpresionismo. Pintou uns 900 cadros (deles 27 autorretratos e 148 acuarelas) e 1.600 debuxos. A figura central na súa vida foi o seu irmán menor Theo, quen lle prestou apoio financeiro continua e desinteresadamente. A grande amizade entre eles está documentada nas numerosas cartas que intercambiaron desde agosto de 1872; das 800 cartas conservadas do pintor, unhas 650 están dirixidas a Theo e as outras a amigos e familiares.\nXa desde moi novo tivo inclinación cara ao debuxo e o seu primeiro traballo foi nunha empresa de marchantes de arte, viaxando entre A Haia, Londres e París. Despois ensinou durante un tempo en Inglaterra, en Isleworth e Ramsgate. Máis tarde converteuse en pastor protestante e en 1879, á idade de 26 anos, marchou como misioneiro a unha rexión mineira de Bélxica, onde comezou a debuxar á xente da comunidade local. En 1885 pintou a súa primeira grande obra Os comedores de patacas; nese momento a súa paleta compoñíase de tons sombríos de terra. A luz de cores vivas pola que é coñecido xurdiu en obras posteriores, cando se trasladou ao sur de Francia conseguindo a plenitude durante a súa estadía en Arlés en 1888. Malia a calidade da súa obra, esta só foi recoñecida logo da súa morte e hoxe é considerado un dos grandes mestres da pintura. Tivo unha grande influencia na arte do século XX, especialmente entre os fauvistas e os expresionistas alemáns. A súa arte foi seguida por Derain, Vlaminck e Van Dongen.\nSufriu frecuentes brotes dunha enfermidade mental ao longo da súa vida, o que o levou a se producir unha ferida de bala que acabou coa súa vida á idade de 37 anos. Malia que existe unha tendencia xeral a especular que a enfermidade mental influíse na súa pintura, o crítico de arte Robert Hughes cre que as obras do artista están executadas cun completo control.\nMuíño De Adriaan en Haarlem.\nVexa o artigo Holanda Setentrional.\n... en 2015 a metade da poboación dos Países Baixos declarábase irrelixiosa?\n... o punto máis elevado do país é o Vaalserberg, con 322,5 msnm?\n... que a empresa neerlandesa Philips inventou o casete, a cinta de vídeo, o compact disc e o CD-ROM?\nPortal:Países Baixos/Proxectos relacionados/1\nTraído desde "https://gl.wikipedia.org/w/index.php?title=Portal:Países_Baixos&oldid=4935926"\nÚltima edición o 29 de setembro de 2018 ás 23:19


A Universidade de Santiago e a Fundación de Investigación HM Hospitales establecen un marco de colaboración - - USC\nA Universidade de Santiago e a Fundación de Investigación HM Hospitales establecen un marco de colaboración\nActualizada: 25-09-2017 12:17\nO reitor Juan Viaño co presidente de HM Hospitales, Juan Abarca\nA Universidade de Santiago de Compostela e a Fundación de Investigación HM Hospitales asinaron un convenio marco de colaboración en accións de investigación, docencia e desenvolvemento. O reitor Juan Viaño recibiu esta mañá no seu despacho de San Xerome ao presidente de HM Hospitales, Juan Abarca Cidón, e ao director da Fundación, Cristóbal Belda, para formalizar o acordo.\nEn concreto, ambas as dúas institucións traballarán conxuntamente en actuacións de cooperación en programas de formación de persoal investigador e técnico, na execución de proxectos e programas de investigación e desenvolvemento e na organización de actividades comúns relacionadas coa promoción social da investigación, a docencia e o desenvolvemento tecnolóxico. Na xuntanza desta mañá participaron tamén o vicerreitor de Organización Académica e Persoal Docente da USC, Luis Lima; o subdirector xeral de HM Hospitales, Jesús Peláez; e a directora médica territorial e director territorial de HM Hospitales en Galicia, Pilar Múgica e Ramón Cobián, respectivamente.\nPara garantir o correcto desenvolvemento e cumprimento do acordado, constitúese unha comisión mixta integrada polo vicerreitor Luís Lima e por Cristóbal Belda Iniesta, da Fundación\nPola súa parte, Cristóbal Belda manifestou que a Fundación de Investigación HM Hospitales “ sempre defendeu a actividade científica como unha ferramenta clave para o progreso. A través deste acordo ampliamos as nosas redes de cooperación científica e achegamos os nosos medios para que os profesionais teñan unha formación completa”.\nFoto de grupo con representantes HM Hospitales e Fundación


«O Deserto» [crítica de Ramón Nicolás] | Maria do Cebreiro Rábade Villar\nEn prensa e en liña páginas\nMaría do Cebreiro constrúe unha metáfora da vida nun dos libros máis salientables da súa celmosa traxectoria poética: «O deserto», un libro para ler e tocar. Internarse polas páxinas deste libro supón un desafío, un reto suxestivo que conleva, implicitamente, predispor os sentidos para atopar outra cousa: algo, sen dúbida, esixente mais aseguro que nada frustrante; algo diferente mesmo no percorrido creativo que exhibiu, até o de agora, María de Cebreiro. E os sentidos que primeiro se esixen son a vista e o tacto por mor dese singular «continente» no que se envolve: o deseño que Apiario ideou incorpora unha disposición acaída ao espírito do libro: unha invitación a establecer unha lectura parella á que se facía co formato dos devocionarios: oracións que se converten aquí en versos para meditar, para os que aínda acreditamos na poesía.\nDeste xeito articúlase un encontro suxestivo e ricaz entre a linguaxe verbal e a iconográfica, explorando os límites desa confluencia que, neste último caso, aluden á tradición cinematográfica e á pictórica de inspiración relixiosa, agochando sorpresas como estampas ou páxinas desdobradas que definen un traballo editorial espléndido.\nÉ na dimensión verbal onde O deserto adopta un discurso poeticamente subversivo, abeirado ás secuencias de carácter narrativo con notas ao pé do poema, arroupándose cunha tonalidade elexíaca e mística. Transmítese con limpeza unha esculca vitalista naquilo que a existencia nos doa, mais tamén na morte e no corpo: na doenza, na ferida, na dor, no sangue, na pel; na maternidade e nas identidades, na soidade e na comunidade. Con todo iso eríxese unha reflexión totalizadora que percorre os estadios da memoria e das lecturas, do vivido ou imaxinado, da vida sempre. Nun poema afírmase que «a vida non ten sentido. A vida é o sentido»: velaí o compendio, talvez, do deserto que este libro, con fondura, nos aprende a atravesar.


AMPA Franciscanos Coruña\nA ANPA (Asociación de Nais e Pais de Alumnos) é unha asociación que se constitúe nos centros docentes para velar polos intereses dos alumnos, dos pais e nais, do profesorado e do Centro, e para intentar que todos os asociados participen na Comunidade Educativa.\nFinalidade da ANPA\nAsistir ás familias en todo aquilo que concerne á educación dos seus fillos e fillas.\nQue todo o alumnado se beneficie das vantaxes de pertencer á ANPA.\nQuen forma a ANPA do noso Centro?\nOs membros da Xunta Directiva traballan coa axuda de pais, nais e persoal docente para que os nosos nenos podan disfrutar das vantaxes da nosa asociación.\nActividades da ANPA\nAs actividades que xestiona a ANPA intentan adaptarse anualmente ás demandas das familias, tanto de actividades como de horarios.\nAs principais actividades que xestionamos no presente curso 2016-17 foron:\nActividades extraescolares: Multiactividad (Música y movimiento, Canto, Arte y creación, Iniciación a la lectura, Preschool Sport -en inglés-, Patinaje), Yudo, Ajedrez, Robótica, Zumba, Teatro, Basket -en inglés- y Voley.\nSubvencionar as saídas dos alumnos (excursións, visitas culturais, viaxes fin de curso).\nConceder becas a familias do Centro que o precisen dun xeito puntual.\nOrganizar diferentes festas do Centro (Visita dos Reis Magos, Entroido, Fin de curso...).\nOrganizar os Campamentos vacacionais no colexio (ponte de Santos, Nadal, Entroido, Semana Santa, Verán…) para axudar á conciliación familiar.\nAdquirir material para o correcto desenvolvemento das actividades e como apoio escolar (ordenadores para Aula de Informática e material de apoio ao profesorado).\nXestionar as posibles axudas e subvencións que ofrecen os diferentes organismos (Deputación, Concello, Consellería...), en colaboración coa FAPA (Federación de Asociacións de Pais e Nais de Alumnos da Provincia da Coruña).\nA ANPA debe ser unha organización viva e activa e é importante que todas as familias colaboren co funcionamento do Centro a través da ANPA. O noso obxectivo e acadar o 100% das familias como membros da nosa ANPA para que así todos os nenos podan beneficiarse das axudas.\nPRÓXIMAMENTE SE PUBLICARÁ EL CALENDARIO DE GUARDIAS\nHORARIO DE ATENCIÓN: 16 A 17 H


Desvelan como se activan as defensas anticancerosas das células | Consumer\nDesvelan como se activan as defensas anticancerosas das células\nEste achado pode dar lugar a novas estratexias contra o cancro\nData de publicación: Xoves, 14deSetembrode2006\nA proteína p53, coñecida como “a gardiá do xenoma”, non só detecta os erros que se producen na replicación do ADN, como se cría ata agora; a súa principal facultade é identificar a presenza de xenes potencialmente cancerígenos. Esta é a principal conclusión de dous artigos que se publican na revista “Nature”, asinados polo Grupo de Supresión Tumoral que dirixe Manuel Serrano no Centro Nacional de Investigacións Oncolóxicas (CNIO) e o científico Gerard Evan, da Universidade de California.\nEsta proteína confírmase día a día como unha potente defensa anticancerosa natural das células. Sábese xa que unha boa parte dos tumores xorden e convértense en malignos unicamente se a p53 foi previamente inactivada por algún “accidente” molecular ou mutación xenética. A propiedade máis coñecida desta proteína é a de detectar alteracións que poden ocorrer no ADN durante a replicación celular, tales como as roturas nas cadeas do ácido nucleico, ou modificacións químicas aberrantes. A p53 responde a estas alteracións evitando a multiplicación celular para evitar así a propagación das células defectuosas.\nCon todo, fai oito anos, o grupo de Manuel Serrano publicou tamén en Nature “” que o xene p53 actívase non só pola existencia de lesións no ADN, senón tamén en presenza de oncogenes.\n“En calquera proceso tumoral sempre coexisten os danos no ADN e a activación de oncogenes”, explica Serrano, “de modo que se activan as dúas funcións do xene p53, a de gardián do xenoma e a de policía de oncogenes, e isto enfrontábanos coa pregunta de cal dos dous era máis importante, ou se o eran ambas as por igual”.\nAs dúas novas investigacións impoñen un novo enfoque do xene p53 e abren a porta ao deseño de novas estratexias para o tratamento do cancro baseadas no uso de fármacos que teñan esta proteína como diana.\ncancro gen-gl p53-gl


USO DO MEL PARA TRATAR FERIDAS\n20 de decembro 2017\nO mel foi un remedio utilizado na curación de diversas clases de feridas desde tempos antigos grazas ás súas demostradas propiedades antibacterianas, antiinflamatorias, desodorizantes e antioxidantes, entre outras. Numerosos estudos científicos considérana eficaz no tratamento de feridas, con apenas efectos adversos, polo que xa foi catalogada como produto médico regulado en diversos países.\nAPÓSITO DE MEL\nNa actualidade disponse de múltiples clases de apósitos, vendaxes, técnicas e tratamentos farmacolóxicos para a curación de feridas. Con todo, desde fai varios anos experimentouse un crecente interese no uso do mel como terapia alternativa natural, non só na curación de feridas, senón noutros ámbitos como son as afeccións do aparello dixestivo, trastornos oftalmolóxicos, alteracións dermatolóxicas, etc.\nAínda que en España o mel non é un recurso demasiado coñecido no medio sanitario, sí o é noutros países como Reino Unido, Francia, Nova Zelanda ou Australia, nalgún dos cales xa consideran un produto médico regulado.\nVexamos primeiro os antecedentes históricos do uso do mel, a súa composición, propiedades, os métodos de esterilización para o seu uso como elemento terapéutico e outros usos distintos á curación das feridas. Despois centrarémosnos en explicar o mecanismo de actuación do mel nas feridas e a comercialización da mesma para a curación de feridas na actualidade.\nO uso do mel como terapia alternativa na área da medicina está demostrado desde fai máis de 4.000 anos por parte de varias civilizacións. Aristóteles (filósofo e científico), Hipócrates (considerado o pai da medicina) ou Dioscórides (médico, farmacólogo e botánico) xa a recomendaban para paliar a diarrea, a irritación ocular, as queimaduras solares ou as úlceras. Textos médicos europeos da Idade Media mencionan os seus beneficios e suxiren o seu uso como terapia medicinal.\nNa actualidade continúa sendo aproveitada como un produto curativo na medicina popular. Na India úsase para tratar enfermidades oculares, en África aplícase en úlceras infectadas nas pernas e para a dor de oídos. E nos países máis desenvolvidos da nosa contorna recoméndase para paliar o catarro e a dor de garganta.\nO mel é un produto que non existe en estado natural; fabrícana as abellas obreiras a partir do néctar que recolectan, mediante procesos enzimáticos que modifican os azucres presentes no mesmo.\nTrátase dunha solución supersaturada que presenta un alto valor nutritivo e enerxético (100 grs. de mel aportan unhas 300 kilocalorías) grazas ao elevado nivel de hidratos de carbono de fácil dixestión que contén. Ademais dos azucres contén unha pequena fracción de proteínas e enzimas que representan en torno ao 1% e que posúen un importante papel para as propiedades curativas do mel.\nOutro ingrediente son os ácidos (glucónico, acético, butírico, clorhídrico, cítrico, fórmico, fosfórico, láctico e succínico), responsables do seu baixo PH e que determinan o seu sabor e cheiro.\nEn menor cantidade hai minerais e oligoelementos como calcio, cloro, cobre, ferro, magnesio, manganeso, fosfato, potasio, silicio, sodio e azufre. Tamén é rica en vitaminas, especialmente as do grupo B e flavonoides.\nAdemais desta combinación de compoñentes contén sustancias aromáticas, estróxenas e inhibidoras de xermes e, en determinados tipos de mel, posúe peróxido de hidróxeno, factor crave para definir as súas propiedades antibacterianas. En función desta composición varía enormemente a súa eficacia e uso no tratamento de feridas.\nAínda que todos os meles teñen certa acción terapéutica, existen algunhas que posúen un extraordinario efecto antibacteriano como son o mel de Manuka ou o mel Jellybush, ambas orixinarias de Nova Zelanda e Australia ou o mel Jambhul, procedente da India.\nTamén existe algún mel con efectos nocivos para a saúde, como pode ser o "mel tolo" que se produce nalgunhas rexións do Mar Negro e que provoca arritmias se se inxire, ou todas as derivadas de plantas das especies botánicas Rhododendron, Oleander, Azaleas ou Laurel de montaña e Laurel de ovella, cuxos síntomas trala inxesta inclúen vómitos, diarrea, mareos, hipotensión, etc.\nUnha das características do mel é a súa actividade antibacteriana, que se mide en función do parámetro Concentración Inhibitoria Mínima (CIM) co que se expresa a sensibilidade dun determinado microorganismo a un tratamento, neste caso ao mel. E demostrouse a eficacia da mesma fronte a varias especies de fungos e bacterias, como poden ser Pseudomonas aeruginosa, Staphylococcus aureus, Candida albicans e Escherichia Coli, entre outros.\nOs axentes principais responsables desta propiedade son a osmolaridade, a acidez, a fonte floral do néctar e o peróxido de hidróxeno.\n- Ao tratarse dunha solución cun alto contido en azucre e hipertónica, prodúcese unha acción osmótica pola cal extráese auga dos microorganismos e se lles extermina por deshidratación. Á vez que proporciona un ambiente húmido ao leito da lesión, o que se demostrou que acelera a curación de feridas nun 50% de tempo.\n- Cun PH próximo ao 4, o mel é unha sustancia aceda, o que favorece a inhibición do crecemento bacteriano e os danos tisulares que puidese ocasionar o amonio producido polo metabolismo bacteriano.\n- A fonte floral a partir da cal obtense o mel é moi importante dado que algúns néctares inclúen unha enzima denominada catalasa que contrarresta a efectividad do peróxido de hidróxeno, ademais de distintos flavonoides e fitoquímicos que tamén poden afectar.\n- O peróxido de hidróxeno (o que coñecemos comúnmente por auga osixenada) está presente no mel en pequenas cantidades non daniñas para os tecidos, grazas á incorporación dunha enzima chamada glucoxidasa que as abellas engaden ao néctar trala súa recolección e que transforma a glucosa do néctar en ácido glucónico e peróxido de hidróxeno.\nDo carácter antibacteriano do mel cabe destacar a súa grande efectividade contra algúns dos microorganismos que máis resistencias xeran aos antibióticos, en parte debido a que o seu uso non foi tan estendido como o destes, dos que, en ocasións, realízase un uso indiscriminado. Por iso, o mel pode considerarse unha boa opción se os antibióticos non son efectivos no tratamento de feridas infectadas, á vez que se evitan os temidos efectos secundarios dos mesmos: destrución da flora intestinal, reaccións alérxicas, danos en riñóns e fígado, etc.\nAs propiedades antiinflamatorias foron comprobadas en diversos estudos clínicos en feridas non infectadas e resultan de gran interese no proceso de curación dadas as consecuencias que produce a inflamación: edema, exudación, dor e liberación de radicais libres, os cales, se son excesivos ou de prolongada duración, dificultan notablemente o proceso de cicatrización das feridas, destruíndo calquera elemento biolóxico que localicen.\n3. ESTIMULANTE DO CRECEMENTO DE TECIDO\nO mel é capaz de estimular o desenvolvemento de novo tecido, propiedade que resulta moi ventaxosa no tratamento de úlceras, queimaduras e diversos tipos de feridas. En diversos estudos observouse que promove a formación de novo tecido de granulación por medio da estimulación da síntese de fibras de coláxeno, mellorando a forza das mesmas e impulsando o desenvolvemento de tecido rexenerativo no leito da lesión.\nAs súas propiedades antioxidantes débense, en parte, ao peróxido de hidróxeno, que evita a formación de radicais libres e as consecuencias negativas que estes ocasionan. Esta propiedade atópase estrechamente ligada ás súas propiedades antiinflamatorias.\n5. IMPULSOR DO SISTEMA INMUNE\nIsto lógrase mediante a estimulación dos linfocitos B e T e a liberación de citoquinas TNF-α, IL-1 e IL-6.\nIgualmente, o seu PH acedo e a produción de peróxido de hidróxeno ou fitoquímicos como o MGO colaboran na destrución de bacterias. Ademais o mel aporta sustratos para a produción de enerxía por parte dos macrófagos, é dicir, nutre ás células encargadas de participar na fagocitosis microbiana.\nPara rematar, débense resaltar outros efectos producidos polo emprego do mel na curación de feridas: a disminución do mal cheiro propio da lesión grazas ao aporte de glucosa, que impulsa ás bacterias a consumir este monosacárido en lugar dos aminoácidos, producindo acedo láctico no canto de amoniaco e compostos sulfurados, responsables do mal cheiro; e o poder desbridante, que se asocia ás súas propiedades antioxidantes, debidas, en parte, ao peróxido de hidróxeno, pero tamén a outras sustancias cuxo mecanismo de acción aínda non puido ser esclarecido plenamente.\nOUTROS USOS TERAPÉUTICOS DO MEL\nAdemais da súa utilidade para a curación de feridas, tamén hai evidencia científica da súa acción terapéutica noutras patoloxías, tales como:\n- Patoloxía gastrointestinal: Existen evidencias que sinalan os beneficios do mel (concretamente do mel de Manuka) para tratar úlceras estomacais debido á inhibición que exerce sobre a Helicobacter Pylori, bacteria responsable de gastritis, úlceras estomacais e relacionada co cancro gástrico, segundo as últimas investigacións respecto diso. Tamén hai constancia do seu uso como tratamento preventivo en úlceras estomacais por consumo de alcohol e antiinflamatorios non esteroides. E utilízase en diarreas bacterianas e o sídnrome do intestino irritable con bos resultados, segundo constatan algúns traballos científicos.\n-Patoloxía oftálmica: Mediante a súa aplicación a modo de ungüento serve para tratar queratitis, conxuntivitis e blefaritis. Igualmente, estanse realizando varios estudos sobre o seu uso no tratamento de cataratas, dadas as súas propiedades antioxidantes e osmóticas e a presenza de flavonoides, pero aínda non hai resultados concluíntes.\n-Patoloxía dermatolóxica: O seu uso cínguese a tratamentos contra o acné, debido ás súas propiedades antibacterianas e preventivas do exceso de sequedade na pel.\nAsí mesmo, tamén demostrou ser útil no tratamento de resacas, grazas ao seu alto contido en fructosa e enzimas que aceleran o metabolismo do alcohol. En calambres e tics, debido á acción da acetilcolina como transmisor de impulsos nerviosos; para resfriados, tos e gripe, sendo o seu uso máis coñecido e popular. En afeccións hepáticas, grazas ao aumento de glucóxeno, que incrementa a capacidade de filtración e eliminación de toxinas. En afeccións bucodentais polas súas propiedades antibacterianas. E, para rematar, na prevención de infartos, evitando a migración de bacterias bucais.\nCOMO ACTÚA O MEL NA CURACIÓN DE FERIDAS\nExisten datos que aluden ao uso do mel na curación de feridas desde o ano 2.500 a.C., pero tralo descubrimento dos antibióticos quedou en desuso. Con todo, nos últimos tempos rexurdiu o interese nesta terapia debido ás múltiples vantaxes do seu uso e os nulos efectos secundarios, fronte aos que xeran os antibióticos, que afectan a diversos órganos do corpo.\nRealizáronse diversos ensaios clínicos comparativos sobre o uso do mel en feridas e demostrouse sobradamente a maior rapidez de curación das lesións comparadas coas que soamente foron irrigadas con soro salino fisiológico. Así mesmo, demostrouse a maior rapidez de cicatrización de feridas quirúrxicas e de queimaduras.\nDestaca a rapidez coa cal as feridas curan cando o mel se aplica sobre elas, sobre todo en queimaduras, gangrenas de Fournier e feridas abertas. O mel axuda a diminuír a aparición de queloides e cicatrices hipertróficas, así como a necesidade de uso de enxertos cutáneos. Resulta moi interesante tamén a súa efectividade en feridas infectadas con Staphylococcus aureos multirresistente (SARM), un dos xermes máis comúnmente achado nos centros sanitarios e cuxa erradicación resulta unha ardua tarefa para os profesionais da saúde.\nO mel prové un ambiente húmido á ferida, idóneo para iniciar a recuperación de tecido. Así, as células epiteliales son capaces de crecer sobre a superficie da ferida e os fibroblastos poden contraerse para aproximar os bordos da lesión, á vez que as propiedades antibacterianas do mel evitan a proliferación de microorganismos no leito húmido da ferida.\nOutra vantaxe importante que aporta o mel é o elevado grado de limpeza que proporciona á lesión infectada, é dicir, o seu poder desbridante, eliminando o tecido morto resultante do proceso infeccioso.\nO mel tamén aporta a vantaxe de eliminar o mal cheiro procedente das feridas infectadas. Este efecto desodorizante actúa principalmente sobre bacterias anaerobias mediante a metabolización de azucres, no canto de aminoácidos e proteínas do tecido necrótico, formando acedo láctico, no canto de amonio, o principal responsable do desagradable fedor.\nResulta interesante tamén a propiedade nutricional do mel, que actúa suplindo a falta de nutrintes, debido en ocasións á mala perfusión sanguínea, sen os cales a ferida non sería capaz de rexenerarse. Isto débese, principalmente, á transferencia de glucosa, que serve como sustrato dean a formación de novo tecido.\nCo uso do mel nas feridas conséguese reducir considerablemente a dor e a incomodidade provocados polo edema e o exudado das lesións. Observouse a nivel microscópico unha gran disminución de linfocitos no sangue trala cura de feridas con mel, o que reafirma a teoría de que o mel xera unha alteración nos compoñentes sanguíneos e no tecido adxacente á lesión.\nVarios estudos compararon o uso do mel na curación de feridas con outros tratamentos máis convencionais e tras iso concluír que se trata dun axente igual ou máis eficaz, podendo compararse ao hidroxel na curación de úlceras venosas e resultando moi superior á sulfadiazina de prata no tratamento de queimaduras.\nPódese afirmar que o mel é eficaz no tratamento de múltiples tipoloxías de lesións, por exemplo: abrasións, amputacións, abscesos, úlceras por presión, estomatitis gangrenosa, úlceras cervicais, sabañóns, fístulas, úlceras por lepra, feridas infectadas traumáticas, feridas sépticas, úlceras vasculares, úlceras malignas, grietas en pezóns, cortes, úlceras estomacais, úlceras de pé diabético, gangrenas de Fournier, feridas quirúrxicas, queimaduras, etc.\nÚnicamente se acharon, como tales, a sensación de queimazón ou picor producida inmediatamente logo da aplicación tópica de mel sobre feridas abertas nalgúns pacientes.\nTrala realización de diversos estudos non se obtiveron datos que demostrasen que o mel puidese producir alerxias tralo seu uso tópico. Tampouco cabe a posibilidade de que conteña microorganismos capaces de producir unha infección dado que é unha solución supersaturada con apenas contido en auga e ademais, xeralmente, está esterilizada.\nPara rematar, a posibilidade de producir unha hiperglucemia en pacientes diabéticos é case inexistente dado que a súa absorción sistémica é escasa no caso de aplicación tópica sobre feridas.\nGUÍA PRÁCTICA DO USO DO MEL PARA A CURACIÓN DE FERIDAS\nÉ importante recalcar algunhas cuestións no uso do mel para tratar feridas. En primeiro lugar débese usar exclusivamente mel seleccionado para iso, así como facer unha correcta limpeza previa da ferida con soro salino fisiolóxico para promover a penetración do mel na lesión.\nTamén é recomendable a aplicación de mel líquido sobre unha gasa estéril, celulosa, apósito de hidrofibra ou de alginato de calcio (este último diminúe considerablemente a frecuencia das curas), en lugar de facelo directamente sobre a ferida, evitando dese modo o deslizamiento do mel.\nComo en todo tratamento tópico, a cantidade de produto aplicado resulta de gran relevancia para que sexa efectivo. Aínda que un exceso de produto non ten sentido xa que sería desperdiciar produto, unha cantidade insuficiente reduciría moito os beneficios terapéuticos. O mel ten que entrar en contacto coa ferida e cubrila na súa totalidade para que o tratamento resulte efectivo.\nIgualmente, a frecuencia da cura variará en función do tempo no que o mel sexa diluída polo exudado da ferida. É necesario usar un vendaxe secundario para manter a fixación do mel no seu lugar, prolongando así a duración da cura.\nPara que a aplicación resulte efectiva, o mel debe permanecer no seu lugar de acción, polo menos, 12 horas, pero preferiblemente máis tempo, ata ata 2 ou 3 días. Pola contra os seus beneficios antibacterianos e desbridantes veranse considerablemente reducidos.\nRespecto ao intervalo de tempo necesario para o comezo dos efectos terapéuticos do uso do mel na curación de feridas, estímase que se deben realizar curas con mel de dous a catro semanas, e si logo dese tempo non se observa ningunha melloría clínica da ferida, debería suscitarse un cambio na estratexia de tratamento a seguir.\nMEL COMERCIAL PARA A CURACIÓN DE FERIDAS\nEn España, aínda que o seu uso non se atopa moi estendido entre os profesionais, comercialízanse varios formatos que conteñen mel, lanolina, aceite de bacalao, aceite de xirasol, aloe barbadenisa, caléndula oficinales, vitaminas C e E e óxido de zinc; todos eles baixo o nome comercial de L-Mesitran® e en diversos formatos: ungüento ou gel, apósito de hidroxel, malla, tul, almohadillas, apósitos de alxinato de calcio ou sodio, etc.\nEn Estados Unidos o uso terapéutico do mel aínda non está moi estendido. No Reino Unido o mel non se atopa rexistrada como produto médico e farmacéutico, aínda que hai diferentes meles comerciais cuxa etiqueta indica que poden ser utilizadas na curación de feridas.\nAustralia e Nova Zelanda son consideradas as nacións máis avanzadas en canto ao uso do mel refírese. En Australia Medihoney® e en Australia Comvita®, ambas a base de meles de Manuka, son empregados con fins terapéuticos en centros sanitarios.\nNos Países Baixos tamén está bastante estendido o seu uso, emprégase baixo o nome comercial de Honey Soft® ou Mesitin® e atópase combinada con varios compoñentes.\nO mel é un excelente produto para tratar gran diversidade de feridas e lesións. O auxe do seu uso tal vez débase, en parte, á ineficacia dos tratamentos convencionais ou aos efectos secundarios que tales tratamentos producen.\nSon diversos os estudos que constataron as calidades que o mel posúe e que a fan idónea para o tratamento, en particular, das feridas. Principalmente polas súas diversas calidades terapéuticas e os seus nulos efectos secundarios e non desexados sobre a saúde do paciente.\nTraynor J. Honey: the gourmet medicine. Bakeresfield: Kovak Books; 2002.\nLund A. A curación co mel. Barcelona: Robinbook; 1999.\nPérez Sánchez J.A. Caso clínico: Aplicación de mel para o tratamento de úlceras baseado en literatura científica. Hygia. 2013.\nGonzález Gascón R., Do Dedo Torre P. Actualización sobre o uso de mel no tratamento de úlceras e feridas. Caso clínic ou Enferm Global (online) 2004. http://revistas.um.é/eglobal/article/view/577/599\nRosa Ana Martínez Girao. Traballo TFG O mel no tratamento de feridas. UC. 2014\nVijaya KK, Nishteswar K. Wound healing activity of honey: A pilot study. Online 2012.\nSoldevilla Agreda JJ, Torra i Bou JE. Atención integral das feridas crónicas. Madrid: SPA, 2004.\nArtigo escrito por José Castro, apiterapeuta. www.apiterapia.center


O Concello de Ferrol planta á RAG no pleno de Carvalho Calero por non...\nO Concello de Ferrol planta á RAG no pleno de Carvalho Calero por non celebrarse na cidade\nOs distintos grupos municipais con presenza na corporación rexeitan participar porque a Real Academia Galega (RAG) organiza un acto que decorrerá en Compostela e non en Ferrol, cidade natal do autor.\nO voceiro do Concello de Ferrol, Julián Reina. (Foto: Europa Press)\nRedacción 18:52 do 10 de decembro de 2020\nA corporación de Ferrol anunciou esta quinta feira que non asistirá ao pleno de homenaxe a Ricardo Carvalho Calero que organiza a Real Academia Galega (RAG) por decorrer en Compostela e non en Ferrol, cidade na que naceu esta figura destacada das letras da Galiza.\nO acordo de todos os grupos con representación é unánime pois queren que a ausencia sexa interpretada como un acto de protesta porque Ferrol non fora escollida para conmemorar as Letras Galegas na honra do intelectual ferrolán.\nO voceiro do Goberno municipal, o socialista Julián Reina, foi o encargado de transmitir esta nova após unha xunta de portavoces na que todos os partidos deixaron claro o seu rexeitamento á que a sesión promovida pola RAG teña lugar nunha cidade distinta á de orixe.\nNa súa intervención, o representante do Goberno local lembrou que en maio o pleno aprobara unha declaración institucional para pedir que as Letras Galegas de 2021 se volveran a dedicar a Carvalho Calero para que “reciba a homenaxe que merece” e que non foi posíbel en 2020 polas circunstancias sanitarias excepcionais.\nDe feito este pleno da polémica estaba previsto para o propio 17 de maio pero trasladouse ao 31 de outubro no teatro Jofre de Ferrol.\nA situación sanitaria fixo que se adiara novamente a cita, que finalmente sería na sede da RAG na Coruña. Finalmente optouse por un novo aprazamento elixindo Compostela e o 12 de decembro como data para a homenaxe.\nPorén, esta decisión non tivo respaldo en Ferrol, onde hai unión na negativa a asistir a un pleno que se faga de costas a localidade que viu nacer ao tamén crítico literario. Ademais, o agardado por todas e todos os edís sería que 2021 volvera ser o ano do autor.\ncompostela rag ferrol escritor Carvalho Calero\nIth presenta novo disco: 'Frear o momento'\nO Reberete: "Síntome moi apoiado polos mecenas e tamén responsábel para devolver toda esa enerxía"


Composteiros caseiros para os veciños da Coruña - Noticias de acoruna - PORTALDETUCIUDAD\nXa se apuntaron 40 persoas para o tratamento domésticos de residuos orgánicos\nA Concellería de Medio Ambiente seguirá a recoller solicitudes da veciñanza para incorporarse ao programa educativo Composta Coruña ata cubrir as 78 prazas que se puxeron a disposición desta iniciativa para o tratamento doméstico dos residuos orgánicos.\nO Goberno local comezará proximamente a formación das primeiras 40 persoas que solicitaron ter un composteiro caseiro, ao tempo que mantén aberto o prazo para cubrir as prazas vacantes. Esta iniciativa enmárcase nas liñas de acción da Concellería de Medio Ambiente para lograr unha redución efectiva dos residuos e achegarse ao residuo cero, xa que a instalación e uso destes novos composteiros evitará que cheguen ao sistema de xestión de residuos máis de 61 toneladas ao ano de materia orgánica. Na súa primeira edición, foron 50 as persoas e entidades que se sumaron ao programa educativo.\n"O residuo orgánico é o que máis pesa dentro do sistema, o máis problemas xera porque causa malos olores, descomposición e lixiviados, pero tamén é o que é máis fácil de tratar na casa. Por iso incidimos na expansión dun sistema sinxelo e efectivo, que entronca coas nosas políticas de residuo cero", explica a responsable da área, María García.\nA participación en Composta Coruña, unha iniciativa dirixida a persoas con vivendas que teñan xardín ou horta ou asociacións, centros educativos ou entidades sen ánimo de lucro que dispoñan de espazos verdes, leva aparellada, ademais dun composteiro de 340 litros, unha formación inicial, tres visitas a domicilio, unha guía e apoio telefónico continuo. Un soporte completo para que as persoas que toman parte de Composta Coruña podan resolver as súas dúbidas e facer un uso efectivo do composteiro. Así, contarán tres visitas a domicilio realizadas por persoal educador durante o primeiro ano e segundo avancen as diferentes fases do proceso, para proporcionarlles consello e o apoio preciso, así como facer seguimento do seu uso. As persoas ou entidades que reciban o composteiro, comprométense a empregalo durante un mínimo de dous anos, un período que remata cunha visita final de avaliación.\nAs solicitudes dos composteiros poden presentarse no rexistro xeral do Concello da Coruña ou a través de calquera das outras formas previstas na lei. Toda a información do programaComposta Coruña está dispoñible na páxina web www.noseusitio.coruna.gal


O Concello de Ourense conseguiu reducir a súa débeda nun 75% dende o 2015\nInicio/Ourense/O Concello de Ourense conseguiu reducir a súa débeda nun 75% dende o 2015\nO pago a proveedores quedou situouse nun tempo medio de 7,65 días en febreiro de 2015\nAna Morenza e Jesús Vázquez.\nO alcalde de Ourense, Jesús Vázquez, e a concelleira de Facenda, Ana Morenza, fixeron balance da xestión económica do Concello dende o mes de xuño de 2015. Ambos edís sinalaron que o obxectivo desta administración local “é alcanzar a débeda cero durante o 2017”.\nA titular de Facenda analizou os datos seguindo seis eixos. O primeiro versou sobre a amortización desa débeda. Segundo sinalou Morenza, a débeda municipal redúxose nun 75% pasando de 39.317.411 euros o 15 de xuño do 2015, a 10.097.708 euros o 31 de decembro de 2016. No segundo punto está reflectido o tempo medio de pago a provedores. A responsable deste área salientou que en xaneiro de 2015 o período medio de pago era de 78,70 días. “En febreiro de 2015 o período medio de pago situouse en 7,65 días”, apuntou.\nNo eido da liquidación de contas e o aforro, o Consistorio ourensán liquidou as súas contas de 2016 mediante o decreto do 22 de marzo de 2017 “adiantándose máis dun mes respecto ás previsións do anterior goberno”. E, en canto ao aforro, as contas do Concello pasaron de ter 4,2 millóns a finais de 2014 a 5,6 millóns de euros no mesmo período de 2015. “En apenas ano e medio o Concello aforrou 12.384.298 euros”, informan dende o Consistorio.\nBaixada de impostos en 2018\nEn canto a recadación, dende o Concello apuntan a que se está a levar a cabo un estudio “pormenorizado e necesario” para proceder a unha baixada dos impostos e taxas que entre en vigor no 2018. Asemade, o Goberno Municipal xestionou e acadou a aprobación de modificacións orzamentarias por un importe de 36.039.585 euros. dende o inicio do presente mandato.\nA concelleira Ana Morenza salientou que os froitos desta xestión económica foron “grazas ao estupendo equipo de funcionarios da área de Economía do Concello, así como a capacidade deste goberno para ir mellorando paulatinamente o estado das contas municipais”.\nPola súa banda, Jesús Vázquez tamén apuntou que o Concello acadou máis de 3,7 millóns de euros doutras administracións, con especial incidencia da Xunta de Galicia e a colaboración coa Deputación. E de entidades privadas acadáronse mediante convenios case 10 millóns de euros. Por todo isto, Vázquez, asegurou que “o Concello está mellor hoxe en día que cando chegamos en xuño de 2015”.\nconcello de ourense contas débeda financiamento orzamentos pagos reducción


Para a CIG o Presidente da Xunta é tamén o máximo responsábel do PP, un partido que ten a numerosos cargos imputados e que porén, non está a actuar atendendo a criterio ético ou moral algún ao mantelos no seu posto sen facer que dimitan nin cesalos. Entende que, polo tanto, se alguén ten que aplicar un código ético é o propio Partido Popular.\nPetición conxunta das tres centrais sindicais\nNeste senso, as centrais sindicais CIG, CCOO e UGT, con presenza na Mesa Xeral de Negociación do persoal da Xunta de Galiza, acaban de solicitan, novamente, a retirada do borrador do "Código ético institucional", promovido polo Goberno Galego, xa que semella que a administración non se deu por enterada co plante feito polas organizacións sindicais á reunión á que foron convocadas.\nAs tres organizacións sindicais entenden que con este anuncio feito de maneira tan propagandística e con tanta presenza nos medios de comunicación, “o único que se pretende, por parte Goberno galego é desviar a atención dos múltiples casos de corrupción nos que están implicados numerosos cargos institucionais do PP en Galiza”. Cargos, lembran, aos que non se lles ten esixido até o momento ningún tipo de responsabilidade por parte da formación política que representan.\n“O ético e empalaríante sería que calquera político/a imputado por corrupción, fose apartado das súas responsabilidades, até que se clarificase a súa situación penal e non ao revés, que se manteñan nos postos até que son condenados en firme”, remarcan no escrito remitido á administración.\nDe igual xeito, denuncian “o ridículo intento de implicar ao persoal que traballa na administración pública, sinalándonos, como posíbeis perceptores de agasallos”. Unha cuestión que consideran “intolerábel pois constitúe un intento badoco de desviar a atención, para que non se fale dos verdadeiros culpábeis dos escandalosos casos de corrupción”.\nParalización das políticas privatizadoras\nAs tres centrais sindicais consideran que, precisamente, as políticas privatizadoras e de desmantelamento dos servizos públicos son o principal foco de corrupción. Por iso solicitan o cese destas políticas, á vez , que se esixe, por parte da Administración e do Goberno galego que se garantan uns servizos públicos de calidade e universais, “con xestores públicos e non con cargos nomeados politicamente como até o de agora”.\nComo moi ben recolle o propio borrador do mencionado código, xa existe normativa marco suficiente neste ámbito, que o Goberno Galego non está a aplicar nin facer cumprir. “Os e as empregados/as públicos non necesitamos ningún código ético, pois somos profesionais que actuamos baixo os principios de independencia e imparcialidade, e estamos sometidos ao cumprimento das normas e do noso propio réxime disciplinario. Os/as que necesitan que lles apliquen códigos de conduta son as políticas e os políticos imputados, para que sexan apartados das súas responsabilidades públicas. Deberíase de cumprir o principio de político/a imputado, político/a apartado”, aseveran.\nPor todo o anterior, as organizacións sindicais CIG, CCOO e UGT solicitaron a retirada do referido borrador, “xa que non queremos ser cómplices da campaña propagandística e difamatoria na que queren e están a involucrar aos traballadores e as traballadoras da Xunta de Galiza”.\n2014-04-04 - O Partido Popular pretende culpabilizar aos/as empregados/as públicos/as da corrupción do seu partido


Seixalbo | Periódico Barrios\nOutono cultural en Seixalbo\nPor redaccion el 13 septiembre, 2018\nOrganizado pola AVV San Breixo ata o 7 de outubro.\nUn ano máis a vila de Seixalbo celebrará cunha apretada axenda, as actividades culturais coas que tradicionalmente recibe o outono, organizado pola Asociación Veciñal San Breixo.\nO que naceu como “Semana Cultural”, hoxe reconvertida a un mes (do 7 de setembro ao 7 de outubro) alcanza xa a edición número 31 cun variado programa para todos os gustos e idades.\nEntre os pratos fortes da programación, atópase a clásica viaxe cultural, nesta ocasión con visitas guiadas á Illa de San Simón e á Vila Romana de Toralla.\nHaberá xornadas de convivencia intercultural en colaboración co colectivo migrante do Programa Teranga da Fundación Juan Soñador, e de convivencia veciñal, con taller infantil e cata-exposición de repostería tradicional elaboradas polas familias de Seixalbo.\nEstán previstas actividades infantís como Busca do Tesouro, Festa da Escuma, Xogos Tradicionais e Andaina Nocturna, para todas as idades, pero que sempre conta cunha animada participación da chavalada.\nEsta edición conta cun acto singular e emotivo, como é a descuberta dunha placa homenaxe na casa onde naceu e viviu José Pereira Rodríguez, que foi alcalde de Ourense en 1916-1917.\nDestaca un ano máis á representación teatral dunha obra adaptada e interpretada por actores locais, cunha fermosa coreografía de bailarinas tamén da localidade. Neste caso, trátase dunha recreación do Mundo de Oz, na que ven sendo tradicional unha asistencia de catrocentas persoas no Auditorio de Penouzos.\nClausúrase o Seixalbo Cultural 2018 cun concerto do grupo de Seixalbo “Cantigas de Seixo” que se celebrará o domingo 7 de outubro na Igrexa de San Breixo, de incomparable acústica.\ncultural, outono, portada, Seixalbo\nBarrios 146 by redaccion - Comentarios desactivados en Barrios 146\nEsto que vivimos é decremento? by redaccion - Comentarios desactivados en Esto que vivimos é decremento?\nA alimentación pode curar by redaccion - Comentarios desactivados en A alimentación pode curar


A orquestra Aché "celebra o éxito" entre amigos, Festa a Festa en La Opinion A Coruña\nA orquestra Aché "celebra o éxito" entre amigos\nHai menos de 15 días chegou a revolución a Cambados, concretamente á praciña de Alfredo Brañas. A orquestra ACHÉ levaba a cabo a gravación do vídeo clip promocional que presentará a formación musical en todas as súas actuacións do verán. Mero Afonso, o teclista, é o responsable do traballo de promoción que veñen de realizar os de ACHÉ e que presentarán en breve.\nPero a gravación, á parte de causar a lóxica expectación entre os veciños, traía tamén a Cambados músicos e cantantes doutras coñecidas orquestras para apoiar a ACHÉ. Aínda que non trascenderon moitos nomes, si sabemos que algúns membros de PANORAMA como Lito Garrido e Alexandre Jurado (e incluso ex membros como Diana Cea); compoñentes de PHILADELPHIA como os cantantes David Balboa e María, ou Compota, carismático músico que forma parte dos metais desta mesma orquestra; e parece ser que tamén amigos de PARÍS DE NOIA se xuntaron para colaborar na gravación do vídeo e apoiar os seus compañeiros de profesión e de oficina. Todos xuntos "celebraron o éxito" que esta orquestra está a ter, cada día un pouco máis, froito do seu traballo e empeño por despuntar entre as orquestras de renome de Galicia.\nPronto haberemos de ver o resultado desa gravación, titulado como a xira, Celebra la vida, e tamén poderemos escoitar temas do repertorio de ACHÉ escollidos para o CD que está a piques de saír. Por se fose pouco, hai novo escenario en vistas e non pode faltar moito para a estrea porque xa estaba prevista para finais do mes pasado... Todo chegará a tempo para colaborar a que a temporada alta da orquestra ACHÉ non pase, nin moito menos, desapercibida.